b'\n_START_ARTICLE_\nEtel\xc3\xa4-Pohjanmaan Nuorsuomalainen Maalaisliitto\n_START_PARAGRAPH_\nEtel\xc3\xa4-Pohjanmaan Nuorsuomalainen Maalaisliitto (EPNM) oli vuosina 1906\xe2\x80\x931908 Vaasan l\xc3\xa4\xc3\xa4nin alueella toiminut puolue, jota johti Santeri Alkio. Puolueen perustajat tulivat Nuorsuomalaisesta puolueesta, ja EPNM toimi osin nuorsuomalaisten sis\xc3\xa4ll\xc3\xa4, kunnes se loppuvuonna 1907 p\xc3\xa4\xc3\xa4tti yhdisty\xc3\xa4 Suomen Maalaisv\xc3\xa4est\xc3\xb6n Liittoon eli Maalaisliittoon. EPNM:n ohjelma oli sek\xc3\xa4 Maalaisliittoa ett\xc3\xa4 nuorsuomalaisia radikaalimpi ja puolue sijoittui niist\xc3\xa4 vasemmalle._NEWLINE_EPNM perustettiin syksyll\xc3\xa4 1906 nuorsuomalaisten radikaaliksi maalaissiiveksi. Kokouksia Pohjanmaan maalaisv\xc3\xa4est\xc3\xb6n kokoamiseksi oli pidetty helmikuusta alkaen. Niihin osallistui aluksi my\xc3\xb6s Suomalaisen puolueen kannattajia. Edistysmielinen nuorsuomalainen linja sai suurinta kannatusta Vaasan seudulla Etel\xc3\xa4-Pohjanmaalla, mutta toimintaa oli my\xc3\xb6s muualla Vaasan l\xc3\xa4\xc3\xa4niss\xc3\xa4. Ensimm\xc3\xa4iset paikallisosastot muodostettiin Laihialla ja Kauhavalla. EPNM:n johtohahmo oli Santeri Alkio, joka kannattajineen koki vanhoillisten saaneen liikaa valtaa nuorsuomalaisissa. Tavoitteena oli muuttaa puolue sis\xc3\xa4lt\xc3\xa4p\xc3\xa4in. Kes\xc3\xa4ll\xc3\xa4 1906 aloitti Alkion p\xc3\xa4\xc3\xa4toimittama sanomalehti Ilkka, jonka palstoilla EPNM:n ajatuksia alettiin tuoda julki. EPNM ajoi nuorsuomalaisia radikaalimpia muutoksia maalaisten sosiaaliseen asemaan, ja se nosti n\xc3\xa4m\xc3\xa4 vaatimukset keskeisemm\xc3\xa4lle sijalle. EPNM:n ja Alkion ideologiaan kuului my\xc3\xb6s tuki wrightilaiselle ty\xc3\xb6v\xc3\xa4enliikkeelle ja sen j\xc3\xa4senet osallistuivat ty\xc3\xb6v\xc3\xa4enyhdistysten toimintaan._NEWLINE_EPNM perustettiin l\xc3\xa4hes samanaikaisesti Suomen Maalaisv\xc3\xa4est\xc3\xb6n Liiton kanssa, mutta perustajat eiv\xc3\xa4t aluksi tienneet kilpailevista hankkeista. Joillakin paikkakunnilla puolueilla oli kilpailevia osastoja, joiden kesken esiintyi riitoja. Suurimman ongelman aiheutti EPNM:n vaatimus kirkon ja valtion erottamisesta. EPNM ei my\xc3\xb6sk\xc3\xa4\xc3\xa4n ollut yht\xc3\xa4 selv\xc3\xa4sti agraarinen ammatti- ja luokkapuolue, vaan se pyrki vetoamaan muuhunkin maaseutuv\xc3\xa4est\xc3\xb6\xc3\xb6n yleisell\xc3\xa4 vapaamielisyydell\xc3\xa4\xc3\xa4n. Puolueet olivat kuitenkin varsin l\xc3\xa4hell\xc3\xa4 toisiaan ja yhteisty\xc3\xb6 alkoi pian. Eduskuntaan noussut Alkio liittyi aluksi nuorsuomalaisten ryhm\xc3\xa4\xc3\xa4n, mutta pian h\xc3\xa4n huomasi olevansa l\xc3\xa4hemp\xc3\xa4n\xc3\xa4 maalaisliittolaisia kollegoitaan ja alkoi toimia yhteisty\xc3\xb6ss\xc3\xa4 n\xc3\xa4iden kanssa. EPNM hyv\xc3\xa4ksyi yhdistymisen Alavudella 29. joulukuuta 1907 pit\xc3\xa4m\xc3\xa4ss\xc3\xa4\xc3\xa4n kokouksessa ja hanke toteutui seuraavan vuoden alkupuolella. Yhten\xc3\xa4iselle Maalaisliitolle hyv\xc3\xa4ksyttiin uusi kompromissihakuinen ohjelma, joka kuitenkin kallistui Maalaisv\xc3\xa4est\xc3\xb6n liiton aiemmin edustamaan suuntaan. EPNM:n edustama radikaalius v\xc3\xa4istyi puolueen imagosta ja maanviljelij\xc3\xb6iden eturyhm\xc3\xa4ajattelu sai keskeisimm\xc3\xa4n sijan._NEWLINE_Eduskuntavaaleissa 1907 EPNM asetti ehdokkaita yhdess\xc3\xa4 nuorsuomalaisten kanssa Vaasan l\xc3\xa4\xc3\xa4nin kolmessa vaalipiiriss\xc3\xa4. Vaaliliitoista valittiin eduskuntaan EPNM:n Santeri Alkio etel\xc3\xa4isess\xc3\xa4 ja kaksi nuorsuomalaista it\xc3\xa4isess\xc3\xa4 vaalipiiriss\xc3\xa4. Maalaisliitto ei saanut l\xc3\xa4\xc3\xa4nist\xc3\xa4 yht\xc3\xa4\xc3\xa4n edustajaa. Vuoden 1908 vaalit k\xc3\xa4ytiin juuri maalaispuolueiden yhdistytty\xc3\xa4, mutta Alkio ei kyennyt uusimaan paikkaansa ja puolue j\xc3\xa4i edustajitta. Loppuvuonna 1908 perustettiin Maalaisliiton Vaasan l\xc3\xa4\xc3\xa4nin etel\xc3\xa4isen vaalipiirin piiritoimikunta, jonka kaikki toimihenkil\xc3\xb6t olivat EPNM:n entisi\xc3\xa4 aktiiveja.'